**Előterjesztés Körmend Város Önkormányzatának Képviselő-testülete**

**2011. június 29-i ülésére**

**Tárgy:** Megállapodás módosítása a Vas Megyei Önkormányzattal a középiskolák további fenntartására vonatkozóan

*Tisztelt Képviselő-testület!*

A Vas Megyei Önkormányzat és Körmend Város Önkormányzata 2003. június 13-án kötött megállapodást a körmendi Kölcsey Ferenc Gimnázium és a Rázsó Imre Szakközépiskola és Szakiskola fenntartói jogának átadásáról. Az önkormányzatok egy-egy választási ciklusra kötötték a megállapodást, majd azok lejártával meghosszabbították azt, a legutóbbi hosszabbítás 2011. július 1-jéig hatályos.

Körmend Város Önkormányzata egyeztetéseket folytatott a megállapodás további meghosszabbításáról, amelyben rögzíti, hogy az oktatási intézmények fenntartásáról a továbbiakban sem tud gondoskodni, így a feladat ellátásáról ezután is a Vas Megyei Önkormányzat, mint a közoktatásról szóló 1993. évi LXXIX. tv. 86. § (3) b) pontja szerinti kötelező megyei önkormányzati feladatról gondoskodik, gyakorolja a fenntartó irányítási jogokat az alapítás, átalakítás és megszüntetés kivételével.

A megállapodás 2007-ben egy záradékkal egészült ki, amely rögzítette a Kölcsey Ferenc Gimnázium vonatkozásában a helyben történő feladatellátás önként vállalt évenkénti támogatását, amely 2011-ben 6 667 eFt. A megállapodás módosítás tervezete szerint ezen felül további támogatást Körmend Város Önkormányzata nem tud biztosítani.

A megállapodás meghosszabbítása további négy évre történne, tehát 2015. június 30-ig. A feladatellátást szolgáló vagyon ingyenes használata ezzel összhangban meghosszabbodna, legfeljebb addig az időpontig, míg a Vas Megyei Önkormányzat a közoktatási feladatot ellátja.

A megállapodás tervezet rögzíti, hogy a közoktatást érintő jogszabályi háttér változásának megfelelően a felek kezdeményezik a megállapodás évenkénti felülvizsgálatát.

Az előterjesztés készítésének időpontjában az egyeztetések még folyamatban vannak. Körmend Város Önkormányzata a mellékelt módosítás szerint a korábban megkötött megállapodás meghosszabbítását javasolja a Vas Megyei Önkormányzatnak.

**Határozati javaslat**

Körmend Város Önkormányzatának Képviselő-testülete

* javasolja a Vas Megyei Közgyűlésnek, a Körmend Város Önkormányzatával kötött közoktatási megállapodás meghosszabbítását az előterjesztés melléklete szerinti tartalommal.

**Határidő**: 2011. július 1.

**Felelős**: polgármester

**Körmend, 2011. június 20.**

|  |  |
| --- | --- |
|  | Bebes István  polgármester |